
Eltérő mércék a korlátozásban - Az írott sajtó állami kontrollja

Dolgozatom témaválasztásának okát legfőképpen az aktualitás, tehát az új médiatörvény (2010. évi CLXXXV. tv) által meghozott változások adták, valamint a kérdés; hogyan és mennyire vannak korlátozva azok az információk, tények, amelyekkel rendszeresen szembesülünk az írott/online sajtón keresztül. 
A jogalkotó az új törvényben hatósági felügyelet alá helyezte ezeket a termékeket, mely újdonságnak számít hazánkban, hiszen az 1997-ben megszűnt „ügyészi cenzúra” óta egy szervnek sem volt az írott/online sajtó tartalma felett felügyeleti jogköre. E tárgykör megvizsgálásának érdekében is meghozott 165/2011. (XII. 20.) Alkotmánybírósági határozat alapján az audiovizuális eszközöknek és írott/online sajtótermékeknek eltérőek a korlátozási mércéi.
Az írott/online sajtó Nemzeti Média és Hírközlési Hatóság által ellátott felügyeletét az Alkotmánybíróság a fent említett határozatban alkotmányellenesnek minősítette. A testület szerint ugyanis, a „társadalmi folyamatokra különleges hatással bíró audiovizuális média esetében szükséges, és arányos korlátozás az effajta sajátos hatósági fellépés biztosítása”, azonban a nyomtatott és az internetes sajtó esetében ez a sajtószabadság aránytalan korlátozásának minősül. 

A testület két esetet említ az állásfoglalás alátámasztásának érdekében; a befolyás, valamint a korlátolt frekvenciaforrások érvét. Eszerint az audiovizuális eszközöknek sokkal nagyobb a befolyásuk a társadalomra, mint az írott/online sajtótermékeknek, a korlátolt frekvenciaforrások miatt pedig a fogyasztónak a viszonylag kevés szolgáltatás miatt nincs elég nagy választási szabadsága.
A frekvenciaszűkösség érve azonban 2013-tól már nem állja meg a helyét, ugyanis hazánk teljesen átáll a digitális jeltovábbításra, így az elérhető szolgáltatások száma megnövekedik. Ennek ellenére a testület tartja azon álláspontját, hogy a tartalom feletti felügyelet csak az audiovizuális eszközök felett alkotmányos, az írott/online sajtótermékek felett viszont nem. Így bár bizonyos alapjogok, a sajtószabadság, a személyhez fűződő jogok mellett a közérdek, a fiatalkorúak védelme elfogadott a televízió tekintetében, azonban sántít az újságok és az internet esetében és joghézagok keletkeznek az írott/online sajtót érintő magyar médiaszabályozás rendszerében. 
Célom az volt, hogy bemutassam a nyomtatott sajtót jelenleg érintő korlátozási típusokat, valamint szemléltessem azokat a joghézagokat, amelyek érintik annak szabályozását.



